Økonomiudvalget i Frederikshavn Kommune ønsker ikke at gøre indsigelse mod en forundersøgelse, som skal klarlægge, om der skal rejses op til 40 vindmøller i Kattegat i et område fire kilometer fra kysten syd for Skagen. Det skriver Kanal Frederikshavn . Der var splittelse blandt udvalgets medlemmer, da Økonomiudvalget i onsdags skulle tage stilling til, om der skulle gøres indsigelse mod en forundersøgelse af projektet, som har navnet Frederikshavn Nord Havvindmøllepark. Ifølge Kanal Frederikshavn mente Venstres medlemmer af udvalget, at kommunen burde gøre indsigelse mod projektet, men et flertal af udvalget stemte imod dette forslag. - Vi vil grøn energi, og det her handler i høj grad om erhvervsudvikling i fremtiden. Vi er nødt til at være åbne, når det gælder større elementer som havvindmøller, solcelleparker og Power-to-X. Eksempelvis kan vi ikke have 60 krydstogtskibe liggende i Skagen Havn med deres dieselmotorer, siger borgmester Birgit Stenbak Hansen (S) til Kanal Frederikshavn. Mellem 10 og 40 møller Det er European Energy, der ønsker at rejse havvindmølleparken syd for Skagen. Projektet omfatter mellem 10 og 40 vindmøller, og forundersøgelsen skal klarlægge, hvordan det konkrete projektforslag skal se ud, inden der tages endelig stilling til, om der kan gives etableringstilladelse til projektet. European Energy mener, at en havmøllepark ud for kommunens kyst vil kunne udgøre et væsentligt fundament i en grøn strategi og vil samtidig kunne tilføre kommunen yderligere fordele herunder øget økonomisk aktivitet og arbejdspladser. Det er uvist, hvorfor Venstre ønsker at gøre indsigelse mod vindmølleprojektet.

Opsummering:
Et flertal i Økonomiudvalget i Frederikshavn Kommune har givet grønt lys til, at der kan laves en forundersøgelse af Frederikshavn Nord Havvindmøllepark.